**Beszámoló a női válogatott 2019. évi WQE szerepléséről**

Készítette: Palancsa Zoltán

1. Előzmények, felkészülés

Az UTE Team Palancsa – az előző évi EB szereplés alapján nem szerzett jogot az első ízben megrendezésre kerülő World Qualification Event versenyen való indulásra. Azonban több visszalépés miatt a WCF december elején megkereste a MCSZ-t az indulás lehetőségével, amit rövid gondolkodást követően mi elvállaltunk. Ezt a döntést ugyan többen is ellenezték (vagy legalábbis komoly kétkedéssel fogadták), de továbbra is fenntartom a véleményemet, hogy a női válogatott nagyon jó úton halad a világelit felé, és ezt ezúttal be is bizonyította.

Tudtuk, hogy nehéz lesz ennyi idő alatt anyagi forrást találni, de köszönhetően az UTE pozitív hozzáállásának, valamint a lányok áldozatvállalásának, mégis ki tudtunk utazni Új-Zélandra.

Az 5 fős játékoskeret mellett csupán egy edző utazott a csapattal (Micheller Dorottya, Rókusfalvy Orsolya, Sándor Nikolett, Miklai Henrietta, Palancsa Dorottya, és Palancsa Zoltán csapatvezető).

Nem sok időnk maradt a felkészülésre, de mivel az EB felkészülést ősszel végig csináltuk, nem okozott gondot a formába hozás. Egyetlen nehezítő tényezőnk volt, Palancsa Dorottya makacs (4 hetes) betegsége, így tulajdonképpen a vegyes páros OB végétől az utazás előtti utolsó edzésig nem volt jégen.

A rövid felkészülési szakaszban egyetlen edzőmeccset játszottunk a junior fiú válogatottal, ami biztató jeleket mutatott.

Sajnos a lányok egyéb elfoglaltsága miatt csak a verseny előtti napon – egy 37 órás nagyon bonyolult utazást követően – érkeztünk meg. Ettől függetlenül az átállás egyszerűbb volt, mint gondoltuk.

1. Célok

A hivatalosan megfogalmazott célkitűzés az vb indulási jog kiharcolása volt (1-2. helyek valamelyikének megszerzése). Négy csapatot tartottunk igazán esélyesnek, a sajátunk mellett még Kína, Finnország és Észtország vágott neki reális eséllyel a küzdelemnek. Bár utólag kiderült, hogy a Kanadában edző brazilok, és a remek befejezővel játszó hazaiak is sorra megszorongatták az esélyeseket.

1. Szereplés

A csapat az edzést és a hivatalos programokat követően az első mérkőzést a szintén „beugró” lengyelek ellen játszotta, és végig irányítva meg is nyerte azt (11-5).

A második mérkőzés a nagy favorit kínaiak ellen már nehezebb volt, és sajnos az első félidőt oda is ajándékoztuk nekik, így a szünet után hiába játszottunk precízen (egymás után kétszer is lopni tudtunk), a vége vereség lett (6-10).

A harmadik ellenfél a nagy vetélytárs Észtország volt, akik a verseny elején nem találták önmagukat, így egymás után 5! endet is loptunk, végül könnyűnek tűnő győzelmet arattunk (9-2).

A hazai válogatott ellen ismét nem sikerült az eleje, már 6-2-re is vezettek a 6. end után, de a végét ismét szépen hozták a lányok (8-6).

A brazilok ellen egy hibákkal tarkított mérkőzésen hoztuk a kötelező győzelmet (8-6), míg Hongkong ellen már összeállt a játék (12-3).

Így az utolsó forduló előtt 5-1-es győzelmi mutatóval álltunk, és biztosan bejutottunk a 3 csapatos rájátszásba, az addig veretlen finnek elleni meccsnek az volt a tétje, hogy 2., vagy 3. helyen jutunk tovább.

A tétnek megfelelően óvatosan kezdett mindkét csapat, felváltva szereztük a pontokat, de egy hibát követően a 9. endben ellenfelünknek 4-4-es állásnál lehetősége nyílt a két pont megírására, amit a 10. endben már nem tudtunk viszonozni (4-6).

A rájátszásban ismét a finnek vártak ránk (szoros meccsen alulmaradtak a kínaiakkal szemben).

Az első endben kifejezetten pontosan játszottunk, és a végén Oona-nak négy ellen kellett dobnia – sajnálatunkra ezt meg is tette. Ezt követően Dóri úgy érezte, hogy pontosabban játszunk, ezért bátran hagyta középen építkezni a finneket, de sajnos a bontások nem sikerültek úgy, ahogy szerettük volna, és lopás lett a vége. Ezután már eredménykényszerben, de hasonló recept alapján tulajdonképpen végig loptak minket, sajnos nem tudtunk mit kezdeni a lead és a second precíz köveivel – ütögetős endnek már nem volt értelme, így muszáj volt bonyolítani a játékot, ahhoz viszont nem voltunk elég pontosak – sem előkészítésben, sem befejezésben. A vége súlyosnak tűnő vereség lett (1-8), de nem volt ekkora különbség a két csapat között. Az előző napi – gyakorlatilag utolsó köves – meccs reálisabb képet nyújtott.

1. Értékelés

A csapat teljesítménye lényegesen jobb volt, mint az EB-n, kisebbek és rövidebbek voltak a hullámvölgyek. Az még elemzésre vár, hogy többször is miért engedtük el a meccsek elejét. Viszont kifejezetten pozitív, hogy nem egy esetben vesztett helyzetből tudtunk fordítani!

Összegezve a versenyt megállapítható, hogy a kínai és a finn csapat kiemelkedett a mezőnyből, de mögöttük mi nyújtottuk a legkiegyensúlyozottabb játékot, és megérdemelten szereztük meg a 3. helyet!

**Micheller Dóri** – tartalékként csupán 1 mérkőzést játszott (Kína ellen). Még mindig nincs győztes nemzetközi mérkőzése.

Egyéni teljesítményével teljes mértékben elégedett vagyok, de a csapatba történő beépülése viszont még mindig nem sikerült, valószínűleg a közte és a csapat többi tagja közti jelentős kor- és érettség-beli különbségnek köszönhetően.

**Rókusfalvy Orsi** – egyre stabilabb lead, jól sikerült a beilleszkedése, számítani lehet a köveire, akár helyezett kövekről, akár kiütésről van szó. Teljesítménye kissé alatta maradt az EB-n nyújtottnak, viszont a csapatdinamikában jelentős szerepe volt.

**Sándor Niki** – az EB óta sokat fejlődött, stabilabb, de még mindig hullámzó teljesítményt nyújtott, általában megbízható, de néha egy-egy endre még mindig „eltűnt”. Kifejezetten hasznos tagja a csapatnak.

**Miklai Heni** – alapvetően jó előkészítő játékot produkált, stabilan lehetett számítani a játékára, de sajnos a verseny második felében voltak gyengébb mérkőzései (ő volt az, akin a leginkább látszott az átállás nehézsége és a fáradtság).

**Palancsa Dóri** – magabiztosan, nyugodtan, és taktikusan játszotta végig a versenyt. Remekül irányította a játékot, néhány kisebb taktikai hibát vétett ugyan, de azok nem voltak sorsdöntők. A stabil játék ellenére hiányoztak a „parádék”, amikor a rájátszásban folyamatosan megloptak minket a finnek.

A csapat fizikuma és állóképessége jó volt, a rövid felkészülés és a hosszú utazás ellenére. A szállás kitűnő volt, a rendelkezésünkre álló ház kényelmével biztosította a mérkőzések közötti regenerálódást. A szervezés hibátlan volt, bár a szervezők nem gondoskodtak a csapat szállításáról, ezt megoldottuk önerőből.

Ezúton szeretném megköszönni az MCSZ-nek és az főleg UTE-nak a támogatást!

2019. február 12.